REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/356-21

07. septembar 2021. godine

B e o g r a d

ZAPISNIK

41. SEDNICE ODBORA ZA FINANSIJE, REPUBLIČKI BUDžET

I KONTROLU TROŠENjA JAVNIH SREDSTAVA,

ODRŽANE 7. SEPTEMBRA 2021. GODINE

Sednica je počela u 09,05 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Zoran Bojanić, Nikola Jolović, Duško Tarbuk, Olivera Pešić, Sonja Vlahović, Boban Birmančević, Ana Čarapić, Vladimir Marinković i Zoltan Pek.

Sednici su prisustvovali zamenici članova Odbora: Zoran Tomić (zamenik Bratimira Vasiljevića) i Marina Mirković (zamenik Ljiljane Kuzmanović Vujaković).

Sednici nisu prisustvovali članovi Odbora: Goran Kovačević, Dušan Bajatović, Vojislav Vujić i Milorad Mijatović, niti njihovi zamenici.

Sednici su prisustvovali i Dragan Babić, viši savetnik u Upravi za javni dug, i Željko Matović, šef Odseka za budžetsko računovodstvo u Ministarstvu prosvete, nauke i tehnološkog razvoja.

Na predlog predsednika Odbora, Odbor je, jednoglasno (10 narodnih poslanika je glasalo „za“), utvrdio sledeći:

Dnevni red:

1. Razmatranje Predloga zakona o potvrđivanju Okvirnog sporazuma o zajmu LD 2070 (2020) između Banke za razvoj Saveta Evrope i Republike Srbije za projektni zajam – Studentsko stanovanje, (broj: 011-1400/21 od 30. jula 2021. godine).

Pre prelaska na rad po utvrđenom dnevnom redu Odbor je, jednoglasno (10 narodnih poslanika je glasalo „za“), usvojio zapisnik sa 40. sednice Odbora.

**PRVA TAČKA DNEVNOG REDA: Razmatranje Predloga zakona o potvrđivanju Okvirnog sporazuma o zajmu LD 2070 (2020) između Banke za razvoj Saveta Evrope i Republike Srbije za projektni zajam – Studentsko stanovanje, (broj: 011-1400/21 od 30. jula 2021. godine)**

Predlog zakona obrazložio je Dragan Babić, iz Uprave za javni dug. Naglasio je da je opšti cilj samog projekta poboljšanje pristupa univerzitetskom obrazovanju, posebno za studente iz porodica sa niskim primanjima. Ukazao je na specifičan cilj samog projekta, što je obezbeđivanje pristupačnog studentskog smeštaja za okvirno 1400 studenata kroz izgradnju novog studentskog doma sa 400 kreveta u Nišu i novog studentskog doma sa 1000 kreveta u Beogradu, s obzirom da se, prema podacima Ministarstva prosvete, nauke i tehnološkog razvoja, na godišnji konkurs za prijem u studentske domove svake školske godine prijavi više studenata od smeštajnog kapaciteta domova.

Na osnovu člana 156. stav 3. Poslovnika Narodne Skupštine, Odbor je, jednoglasno (13 narodnih poslanika je glasalo ,,za”), odlučio da podnese sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Okvirnog sporazuma o zajmu LD 2070 (2020) između Banke za razvoj Saveta Evrope i Republike Srbije za projektni zajam – Studentsko stanovanje.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

Pre zaključenja sednice, Aleksandra Tomić, predsednik Odbora, obavestila je članove Odbora da je slovenački parlament u okviru slovenačkog predsedavanja Savetom Evropske unije uputio poziv za učešće na Međunarodnoj konferenciji o stabilnosti, ekonomskoj koordinaciji i upravljanju u Evropskoj uniji. Zbog aktuelne neizvesne epidemiološke situacije međuparlamentarna konferncja će se održati u onlajn formatu 28. septembra 2021. godine. Ispred Odbora za finansije, republički budžet i kontrolu trošenja javnih sredstava na konferenciji će učestvovati predsednik Odbora, ali se svi zainteresovani narodni poslanici mogu prijaviti da prate konferenciju.

Sednica je završena u 09,15 časova.

Sednica je tonski snimana.

SEKRETAR ODBORA PREDSEDNIK

Tijana Ignjatović dr Aleksandra Tomić